CELEX: 32015R1116
Language: mt
Date: 2015-07-09 00:00:00
Title: Regolament ta' Implimentazzjoni tal-Kummissjoni (UE) 2015/1116 tad-9 ta' Lulju 2015 li japprova s-sustanza bażika leċitina skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti, u li jemenda l-Anness tar-Regolament ta' Implimentazzjoni tal-Kummissjoni (UE) Nru 540/2011 (Test b'rilevanza għaż-ŻEE)

10.7.2015   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 182/26
               
            REGOLAMENT TA' IMPLIMENTAZZJONI TAL-KUMMISSJONI (UE) 2015/1116
      tad-9 ta' Lulju 2015
      li japprova s-sustanza bażika leċitina skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti, u li jemenda l-Anness tar-Regolament ta' Implimentazzjoni tal-Kummissjoni (UE) Nru 540/2011
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 23(5) flimkien mal-Artikolu 13(2) tiegħu,
      Billi:
      
                  (1)
               
               
                  F'konformità mal-Artikolu 23(3) tar-Regolament (KE) Nru 1107/2009, fit-18 ta' Novembru 2013 il-Kummissjoni rċeviet applikazzjoni mingħand l-Institut Technique de l'Agriculture Biologique (ITAB) għall-approvazzjoni tal-leċitina bħala sustanza bażika. Ma' dik l-applikazzjoni ngħatat l-informazzjoni meħtieġa skont it-tieni subparagrafu tal-Artikolu 23(3).
               
            
                  (2)
               
               
                  Il-Kummissjoni talbet lill-Awtorità Ewropea dwar is-Sigurtà fl-Ikel (minn hawn 'il quddiem “l-Awtorità”) għal assistenza xjentifika. Fis-28 ta' Awwissu 2014 l-Awtorità ppreżentat Rapport Tekniku dwar is-sustanza inkwistjoni lill-Kummissjoni (2). Fis-27 ta' Jannar 2015 il-Kummissjoni ppreżentat ir-rapport ta' analiżi (3) u abbozz ta' dan ir-Regolament lill-Kumitat Permanenti dwar il-Pjanti, l-Annimali, l-Ikel u l-Għalf, u ffinalizzathom għal-laqgħa tal-Kumitat tad-29 ta' Mejju 2015.
               
            
                  (3)
               
               
                  Id-dokumentazzjoni li ta l-applikant turi li l-leċitina tissodisfa l-kriterji ta' oġġett tal-ikel kif definit fl-Artikolu 2 tar-Regolament (KE) Nru 178/2002 tal-Parlament Ewropew u tal-Kunsill (4). Barra minn hekk, is-sustanza ma tintużax l-aktar għall-finijiet ta' protezzjoni tal-pjanti iżda xorta hi siewja għall-protezzjoni tal-pjanti fi prodott li jkun fih is-sustanza u l-ilma. Għaldaqstant din għandha titqies bħala sustanza bażika.
               
            
                  (4)
               
               
                  Mill-eżamijiet li saru joħroġ fid-dieher li b'mod ġenerali, il-leċitina jaf tissodisfa r-rekwiżiti stabbiliti fl-Artikolu 23 tar-Regolament (KE) Nru 1107/2009, l-aktar fejn jidħlu l-użi li ġew eżaminati u dettaljati fir-rapport ta' analiżi tal-Kummissjoni. Għaldaqstant jixraq li l-leċitina tiġi approvata bħala sustanza bażika.
               
            
                  (5)
               
               
                  F'konformità mal-Artikolu 13(2) tar-Regolament (KE) Nru 1107/2009 flimkien mal-Artikolu 6 tiegħu, u fid-dawl tal-għarfien xjentifiku u tekniku attwali, jeħtieġ li l-approvazzjoni tingħata b'ċertu kundizzjonijiet imsemmija fl-Anness I ta' dan ir-Regolament.
               
            
                  (6)
               
               
                  F'konformità mal-Artikolu 13(4) tar-Regolament (KE) Nru 1107/2009, l-Anness tar-Regolament ta' Implimentazzjoni tal-Kummissjoni (UE) Nru 540/2011 (5) għandu jiġi emendat skont dan.
               
            
                  (7)
               
               
                  Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DAN IR-REGOLAMENT:
      Artikolu 1
      L-approvazzjoni ta' sustanza bażika
      Is-sustanza leċitina kif jispeċifika l-Anness I hija approvata bħala sustanza bażika bil-kundizzjonijiet stipulati f'dak l-Anness.
      Artikolu 2
      Emendi għar-Regolament ta' Implimentazzjoni (UE) Nru 540/2011
      Il-Parti C tal-Anness tar-Regolament ta' Implimentazzjoni (UE) Nru 540/2011 hija emendata skont l-Anness II ta' dan ir-Regolament.
      Artikolu 3
      Id-dħul fis-seħħ
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, id-9 ta' Lulju 2015.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 309, 24.11.2009, p. 1.
      
         (2)  L-eżitu tal-konsultazzjoni mal-Istati Membri u mal-EFSA dwar l-applikazzjoni għas-sustanza bażika leċitina biex tintuża għall-protezzjoni tal-pjanti bħala funġiċida fid-dwieli, fis-siġar tal-frott, fil-ħxejjex u fil-pjanti ornamentali. Il-pubblikazzjoni ta' sostenn tal-EFSA tal-2014:EN-643.34 pp.
      
         (3)  http://ec.europa.eu/sanco_pesticides/public/?event=homepage
      
         (4)  Ir-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).
      
         (5)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).
      
         ANNESS I
         
                     Isem Komuni, Numri ta' Identifikazzjoni
                  
                  
                     Isem tal-IUPAC
                  
                  
                     Purità (1)
                     
                  
                  
                     Data tal-approvazzjoni
                  
                  
                     Dispożizzjonijiet speċifiċi
                  
               
                     Il-leċitina
                     Nru tal-CAS: 8002-43-5
                     Nru CIPAC: mhux assenjat
                     Einecs
                     232-307-2
                  
                  
                     mhux assenjat
                  
                  
                     Kif deskritt fl-Anness tar-Regolament (UE) Nru 231/2012.
                  
                  
                     fl-1 ta' Lulju 2015.
                  
                  
                     Ġew approvati biss l-użi bħala sustanza bażika bħala funġiċida.
                     Il-leċitina tista' tintuża f'konformità mal-kundizzjonijiet speċifiċi inklużi fil-konklużjonijiet tar-rapport ta' analiżi dwar il-leċitina (SANCO/12798/2014) u b'mod partikolari fl-Appendiċijiet I u II tiegħu.
                  
               
            (1)  Fir-rapport ta' analiżi jingħataw aktar dettalji fuq l-identità, l-ispeċifikazzjoni, u l-mod kif tintuża s-sustanza attiva.
      
      
         ANNESS II
         Tiżdied din l-annotazzjoni fil-Parti C tal-Anness tar-Regolament ta' Implimentazzjoni (UE) Nru 540/2011:
         
            
                        Numru
                     
                     
                        Isem Komuni, Numri ta' Identifikazzjoni
                     
                     
                        Isem tal-IUPAC
                     
                     
                        Purità (*)
                        
                     
                     
                        Data tal-approvazzjoni
                     
                     
                        Dispożizzjonijiet speċifiċi
                     
                  
                        “6
                     
                     
                        Il-leċitina
                        Nru tal-CAS: 8002-43-5
                        Nru CIPAC: mhux assenjat
                        Einecs
                        232-307-2
                     
                     
                        mhux assenjat
                     
                     
                        Kif deskritt fl-Anness tar-Regolament (UE) Nru 231/2012.
                     
                     
                        fl-1 ta' Lulju 2015.
                     
                     
                        Ġew approvati biss l-użi bħala sustanza bażika bħala funġiċida.
                        Il-leċitina tista' tintuża f'konformità mal-kundizzjonijiet speċifiċi inklużi fil-konklużjonijiet tar-rapport ta' analiżi dwar il-leċitina (SANCO/12798/2014) u b'mod partikolari fl-Appendiċijiet I u II tiegħu.”
                     
                  
         
            (*)  Fir-rapport ta' analiżi jingħataw aktar dettalji fuq l-identità, l-ispeċifikazzjoni, u l-mod kif tintuża s-sustanza attiva.